b'\n_START_ARTICLE_\nPublij Septimij Geta\n_START_SECTION_\nMladost\n_START_PARAGRAPH_\nGeta je bil mlaj\xc5\xa1i sin Septimija Severja in njegove druge \xc5\xbeene Julije Domne. Rojen je bil v Rimu v \xc4\x8dasu, ko je bil njegov o\xc4\x8de samo guverner province v slu\xc5\xbebi cesarja Komoda. V otro\xc5\xa1tvu je bil stalno v bli\xc5\xbeini svojega starej\xc5\xa1ega brata Lucija, kasnej\xc5\xa1ega cesarja Karakala. Odnosi med bratoma so bili morda ravno zaradi tega \xc5\xbee od otro\xc5\xa1tva te\xc5\xbeavni. Prepiri med njima so bili stalni in so pogosto zahtevali posredovanje njune matere. Septimij Sever je \xc5\xbeelel pomiriti svojega mlaj\xc5\xa1ega sina, zato mu je leta 209 podelil naziv Avgusta. _NEWLINE_Med vojnim pohodom proti Britom na za\xc4\x8detku 3. stoletja je cesarska propaganda ustvarila podobo sre\xc4\x8dne Severjeve dru\xc5\xbeine, ki si deli odgovornost pri vladanju cesarstvu: \xc5\xbeena Julija Domna je bila njegova svetovalka, starej\xc5\xa1i sin Karakala njegov voja\xc5\xa1ki namestnik, mlaj\xc5\xa1i sin Geta pa je bil zadol\xc5\xbeen za dr\xc5\xbeavno upravo. Resni\xc4\x8dno stanje je bilo povsem druga\xc4\x8dno, saj sta bila med bratoma stalno prisotna rivalstvo in mr\xc5\xbenja.\n_START_SECTION_\nSocesar\n_START_PARAGRAPH_\nKo je Septimij Sever v Eboraku (York, Rimska Britanija) na za\xc4\x8detku leta 211 umrl, sta bila Karakala in Geta razgla\xc5\xa1ena za socesarja in sta se vrnila v Rim. Delitev prestola se je izkazala kot neuspe\xc5\xa1na, saj sta se brata za vsako pravno ali politi\xc4\x8dno odlo\xc4\x8ditev prepirala. Kasnej\xc5\xa1i viri so \xc5\xa1pekulirali, da sta celo hrepenela po delitvi cesarstva. Proti koncu leta 211 je stanje postalo neznosno. V \xc4\x8dasu Saturnalij je Karakala prvi\xc4\x8d poskusil ubiti svojega brata, vendar mu to ni uspelo. Decembra istega leta je v materinem stanovanju organiziral spravno sre\xc4\x8danje z bratom, na katerem so centuriji Geta umorili. _NEWLINE_Po umoru je Karakala prepovedal omenjati svojega brata in ukazal, da se njegovo ime zbri\xc5\xa1e z vseh napisov (damnatio memoriae). Kot edini vladar je izkoristil prilo\xc5\xbenost, da je vse svoje politi\xc4\x8dne nasprotnike obto\xc5\xbeil zarote in jih odstranil. Kasij Dion omenja, da je bilo v tistem \xc4\x8dasu ubitih ali pregnanih okoli 20.000 oseb obeh spolov.'